Star Wars: Episode VII – The Force Awakens
Ratovi zvijezda: Sila se budi (poznat i pod nazivom Ratovi zvijezda - Epizoda VII: Sila se budi; eng. Star Wars - Episode VII: The Force Awakens odnosno Star Wars: The Force Awakens) je američki epski SF film kojeg je režirao J. J. Abrams. To je sveukupno sedmi nastavak franšize Zvjezdanih ratova u kojem su glavne uloge ostvarili John Boyega, Daisy Ridley, Adam Driver, Oscar Isaac, Andy Serkis, Domhnall Gleeson i Max von Sydow uz Harrisona Forda, Carrie Fisher, Marka Hamilla, Anthonyja Danielsa, Petera Mayhewa i Kennyja Bakera koji repriziraju svoje uloge iz prijašnjih nastavaka. Priča filma odvija se 30 godina nakon događaja opisanih u filmu Povratak Jedija (iz 1983. godine).

Nakon što je 2012. godine kompanija Walt Disney Pictures otkupila prava na franšizu od Lucasfilma, objavljeni su planovi za novu trilogiju Zvjezdanih ratova. Film Sila se budi prvi je snimljeni film iz nove trilogije nakon otkupa prava kojeg su producirali Kathleen Kennedy, J. J. Abrams i njegov dugogodišnji suradnik Bryan Burk. Kreator cijele franšize, George Lucas, na ovom filmu radio je kao kreativni savjetnik, a to će također biti i na sljedećim filmovima iz planirane trilogije. Abrams je režirao film prema scenariju kojeg je napisao skupa s Lawrenceom Kasdanom, jednim od scenarista filmova iz originalne trilogije Carstvo uzvraća udarac (iz 1980. godine) i Povratak Jedija. Abrams i Kasdan prepravili su originalnu ideju za priču autora Michaela Arndta, koji je također osmislio kostur radnje filma.

Film Sila se budi producirale su kompanije Walt Disney Pictures, Lucasfilm i Bad Robot Productions, a službeni svjetski distributer filma biti će Walt Disney Studios. Snimanje filma započelo je u travnju 2014. godine u Abu Dhabiju i Islandu, a završilo u studenom iste godine u Abu Dhabiju i u studijima Pinewood u Engleskoj. Film Sila se budi sa svojom službenom kino distribucijom u kinima diljem svijeta krenula je 18. XII 2015. godine.

Radnja 
Radnjom smješten otprilike 30 godina nakon događaja opisanih u filmu Povratak Jedija, u filmu Sila se budi glavni likovi biti će troje novih glumaca kojima će se pridružiti neki stariji likovi iz prethodnih nastavaka.

Glumačka postava 
 John Boyega<
 Daisy Ridley
 Adam Driver
 Oscar Isaac
 Andy Serkis
 Domhnall Gleeson
 Max von Sydow
 Harrison Ford kao Han Solo
 Carrie Fisher kao Leia Organa
 Mark Hamill kao Luke Skywalker
 Anthony Daniels kao C-3PO
 Peter Mayhew kao Chewbacca
 Kenny Baker kao R2-D2

Glumci Lupita Nyong'o, Gwendoline Christie, Crystal Clarke, Pip Anderson, Christina Chong, Miltos Yerolemou, Greg Grunberg, Warwick Davis i Billie Lourd (kćerka Carrie Fisher) također će nastupiti u filmu u za sada još nepoznatim ulogama.

Produkcija

Razvoj projekta 
U listopadu 2012. godine kada je kompanija Disney kupila tvrtku LucasFilm, George Lucas je predao kostur priče za Epizodu VII (kao i za epizode VIII i IX) Disneyjevom predsjedniku Bobu Igeru. Prvu verziju scenarija napisao je Michael Arndt. Redatelji David Fincher i Brad Bird kontaktirani su u vezi potencijalne režije filma, ali Bird je odbio budući je već tada radio na filmu Tomorrowland. Guillermo Del Toro također je bio razmatran za režiju filma uz izjavu: "Nazvali su mog agenta i pitali jesam li zainteresiran. U to vrijeme sam naprosto imao u planu jako puno projekata i na još nekoliko njih sam paralelno radio." U siječnju 2013. godine objavljeno je da će redatelj filma Ratovi zvijezda: Epizoda VII biti J. J. Abrams, a da će Lawrence Kasdan i Simon Kinberg biti savjetnici projekta. Dana 24. listopada iste godine objavljeno je da je Arndt izašao iz projekta te da su sve obaveze oko scenarija preuzeli Kasdan i Abrams. Abrams je izrazio olakšanje što je datum početka kino distribucije pomaknut za prosinac 2015. godine umjesto na ljeto. Rekao je da je ključ nastavka rada na filmu činjenica što će se isti radnjom vratiti korijenima prvog filma (Nova nada) te da će se više oslanjati na emocije, a ne na objašnjavanje.

Lucas je na filmu kreativni savjetnik, a to znači da dolazi na sastanke u vezi razvoja priče. "Uglavnom im govorim što mogu raditi, a što ne mogu", izjavio je u intervjuu za Blomberg Businessweek. "Stvari poput toga da automobili nemaju upravljače, jer se kreću pomoću antigravitacije. Postoji milijun sitnica. Također im govorim da neki likovi nemaju dovoljno moći da naprave neku stvar ili da bi netko trebao napraviti to i to. Sve te stvari znam već napamet."

U siječnju 2014. godine Abrams je potvrdio da je scenarij gotov. U travnju iste godine tvrtka Lucasfilm službeno je objavila da se epizode iz nove trilogije svojom radnjom neće doticati priča u proširenom svijetu Zvjezdanih ratova, premda će neki elementi iz njega biti posuđeni.

Pretprodukcija 
U svibnju 2013. godine potvrđeno je da će se produkcija Epizode VII snimati u Ujedinjenom Kraljevstvu. Predstavnici tvrtke LucasFilm sastali su se s Georgeom Osborneom kako bi se dogovorili u vezi produkcije u Ujedinjenom Kraljevstvu. Početkom rujna iste godine produkcija je na neko vrijeme prebačena u studio Bad Robot kako bi se manji dio filma snimalo i u SAD-u.

Kostimograf Michael Kaplan koji je s Abramsom radio na oba njegova filma u franšizi Zvjezdanih staza radio je i na Epizodi VII. Montažeri Maryann Brandon i Mary Jo Markey - također dugogodišnji Abramsovi suradnici - potpisali su ugovore za rad na Epizodi VII.

U kolovozu 2013. godine službeno je objavljeno da će fotograf Daniel Mindel snimati film na 35 milimetarskom filmu. U listopadu iste godine potvrđeni su i drugi članovi filmske ekipe uključujući montažera zvuka Bena Burtta, glavnog snimatelja Daniela Mindela, scenografe Ricka Cartera i Darrena Gilforda, kostimografa Michaela Kaplana, supervizora za specijalne efekte Chrisa Corboulda, montažera zvuka Garyja Rydstroma, nadzornika za miksanje zvuka Matthewa Wooda, supervizora za specijalne efekte Rogera Guyetta te izvršne producente Tommyja Harpera i Jasona McGatlina.

Distribucija 
U studenom 2013. godine najavljeno je da će film Sila se budi krenuti u službenu kino distribuciju 18. prosinca 2015. godine. To će biti drugi film iz franšize Zvjezdanih ratova koji neće u distribuciju krenuti u svibnju kao što se dogodilo i s animiranim filmom Ratovi zvijezda: Ratovi klonova koji je u kino distribuciju krenuo u kolovozu 2008. godine. U ožujku 2014. godine, kompanija Disney potvrdila je da će Epizoda VII krenuti u kino distribuciju i u IMAX kinima diljem svijeta. Dana 6. studenog 2014. godine objavljen je službeni naziv filma - Ratovi zvijezda: Sila se budi (eng. Star Wars: The Force Awakens). Unatoč ranije poznatom nazivu Ratovi zvijezda: Epizoda VII (Star Wars: Episode VII) i činjenici što se broj epizode ne nalazi u službenom nazivu filma, Epizoda VII će se svejedno nalaziti u uvodnoj sekvenci filma (kao što je bio slučaj sa svim dosadašnjim nastavcima).

Marketing 
Prva teaser kino najava službeno je objavljena 28. studenog 2014. godine. U razdoblju od 28. do 30. studenog, kino najava prikazivala se ispred svakog filma koji je imao svoju projekciju u službenoj kino distribuciji u 30 kino dvorana diljem SAD-a i Kanade, a u ostatku svijeta kino najava se počela prikazivati tijekom prosinca 2014. godine. Premda je bilo najavljivano da će se kino najava moći vidjeti ekskluzivno u kino dvoranama, ona je objavljena istoga dana i na internetu. Na popularnoj internetskoj stranici YouTube kino najava je oborila rekord s 58,2 milijuna pregleda u prvom tjednu čime je prešla dotadašnje rekordere - kino najave za filmove Avengers: Age of Ultron (s 50,6 milijuna pregleda) i Jurski svijet (s 53,9 milijuna pregleda).

Nastavci 
Dana 20. lipnja 2014. godine objavljeno je da se redatelj Rian Johnson nalazi u pregovorima za pisanje i režiju filma Star Wars: Episode VIII te za pisanje kostura priče za film Star Wars: Episode IX. Johnson je osobno potvrdio da će režirati Epizodu VIII u kolovozu 2014. godine. Kao što je bio slučaj i s Epizodom VII, Epizoda VIII će se snimati u Londonu.

Izvori

Vanjske poveznice 
 

Američki filmovi
SF-filmovi
Filmovi fantastike
Epski filmovi
Star Wars filmovi
Authority control 2